<classify> Katika mechi hiyo ya kwanza kwa Yanga kwenye michuano ya mwaka huu, iliibuka na ushindi mnono wa mabao 4-0, matokeo ambayo yamemfanya Pluijm kufunguka kuwa hiyo ndiyo Yanga aliyoitarajia.Katika mchezo huo, Yanga ambayo ilishuka dimbani na mziki kamili, wachezaji wake walionesha kiwango cha ubora ambacho wengi wa mashabiki waliofika uwanjani hapo walionekana kuridhika nacho.Licha ya kucheza na timu ya Daraja la Pili Taifa, lakini Yanga haikufanya ajizi katika mchezo huo na kuonesha kucheza kwa matumaini makubwa ya kutaka kushinda pasipo na kuweka dharau yoyote kwa timu hiyo.Akizungumza na waandishi wa habari baada ya mchezo huo, kocha Pluijm alisema ameridhika na kiwango hicho na kasoro ndogo ndogo zilizojitokeza atazifanyia kazi.Nafikiria mashabiki wamefurahia mchezo, wachezaji wangu wamecheza katika kiwango kilicho bora na hivi ndivyo nilivyotarajia, kuna baadhi ya kasoro ambazo zimejitokeza katika mchezo huu lakini nitazifanyia kazi, alisema.Alisema kazi inayofuata hivi sasa ni kujipanga kwa ajili ya mechi zinazofuata. Yanga katika mchezo huo mabao yake yaliwekwa kimiani na Simon Msuva aliyefunga mabao matatu na moja likifungwa na Kpah Sherman.  <topic>: MICHEZO 